Illum, waqt il-konferenza stampa għat-tnedija tad-19-il Ġimgħa Ewropea tar-Reġjuni u l-Bliet 2021, il-Kummissjoni tat rendikont tal-implimentazzjoni tal-Assistenza fl-Irkupru għall-Koeżjoni u t-Territorji tal-Ewropa (Recovery Assistance for Cohesion and the Territories of Europe, REACT-EU). B'EUR 34.1 biljun approvati u EUR 3.5 biljun diġà mħallsa f'erba' xhur biss, REACT-EU kienet l-ewwel strument ta' NextGenerationEU li għamlet pagamenti għall-irkupru tal-Istati Membri. Il-Kummissarju għall-Koeżjoni u r-Riformi, Elisa Ferreira, qalet: “Il-Politika ta' Koeżjoni kienet minn ta' quddiem matul il-fażi ta' emerġenza tal-pandemija, u għal darb'oħra hija waħda mill-politiki ewlenin għall-irkupru fl-UE. L-istrumenti tal-Politika ta' Koeżjoni pprovdew tagħmir tas-saħħa meħtieġ liċ-ċittadini u salvaw lill-kumpaniji ż-żgħar u kkontribwew b'mod kruċjali għat-tranżizzjoni diġitali u ekoloġika tal-UE kollha. Ninsab kuntenta li dawn il-kisbiet huma rikonoxxuti wkoll miċ-ċittadini Ewropej. It-territorju u n-nies jeħtieġ li jibqgħu fiċ-ċentru tal-isforzi ta' rkupru tal-Istati Membri.” Il-Kummissarju għall-Impjiegi u d-Drittijiet Soċjali, Nicolas Schmit, qal: “Wara kull euro li jintefaq permezz tal-FSE, hemm investiment fin-nies. Il-fondi strutturali u ta' koeżjoni tal-UE, u b'mod partikolari l-programm REACT-EU, qed imexxu l-irkupru mill-pandemija. Bis-saħħa tal-appoġġ tal-UE, il-kumpaniji setgħu jżommu lill-ħaddiema fl-impjiegi tagħhom u l-pakketti tal-ikel twasslu lill-persuni l-aktar fil-bżonn. Din hija s-solidarjetà tal-UE fl-azzjoni u ninsab kuntent li dan l-investiment fin-nies u l-irkupru qed jagħti l-frott.” F'erba' biss, ġew approvati 86 % tar-riżorsi disponibbli ta' REACT-EU għal din is-sena. EUR 21.7 biljun huma mobilizzati permezz tal-Fond Ewropew għall-Iżvilupp Reġjonali, EUR 12-il biljun permezz tal-Fond Soċjali Ewropew u EUR 410 miljun permezz tal-Fond għal Għajnuna Ewropea għall-Persuni l-Aktar fil-Bżonn. Il-finanzjament tar-REACT-EU jikkomplementa l-pakkett tal-Inizjattiva ta' Investiment fir-Rispons għall-Coronavirus (CRII) li mmobilizza aktar minn EUR 21 biljun bi tweġiba għall-ħtiġijiet ekonomiċi u soċjali urġenti tas-setturi l-aktar affettwati mill-pandemija tal-coronavirus. Eżempji konkreti ta' solidarjetà tal-UE Dawn huma xi eżempji konkreti tal-appoġġ li n-nies u n-negozji rċevew permezz ta' REACT-EU: Is-sensibilizzazzjoni dwar proġetti ffinanzjati mill-UE qed tiżdied Ir-riżultati tal-istħarriġ il-ġdid tal-Ewrobarometru juru li l-appoġġ tal-Politika ta' Koeżjoni għall-irkupru huwa nnutat sew miċ-ċittadini b'69 % tar-rispondenti jafu bl-inizjattivi tal-Politika ta' Koeżjoni kontra l-effetti negattivi tal-pandemija. B'mod ġenerali, ir-rapport juri li s-sensibilizzazzjoni ġenerali dwar proġetti ffinanzjati mill-UE qed tiżdied. Il-medja tal-UE issa hija 41 %. Din tippreżenta żieda ta' 7 punti perċentwali meta mqabbel ma' 10 snin ilu. Minn dawk li jafu bil-proġetti ffinanzjati mill-UE, 80 % jaħsbu li dawn għandhom impatt pożittiv fuq ir-reġjuni. Sfond NextGenerationEU huwa strument ta' rkupru temporanju ta' madwar EUR 800 biljun fi prezzijiet attwali biex jappoġġa l-irkupru tal-Ewropa mill-pandemija tal-coronavirus u jgħin biex tinbena Ewropa aktar ekoloġika, aktar diġitali u aktar reżiljenti. REACT-EU hija parti minn NextGenerationEU u tipprovdi EUR 50.6 biljun ta' finanzjament addizzjonali (fi prezzijiet attwali) matul l-2021 u l-2022 għall-programmi tal-Politika ta' Koeżjoni. Il-miżuri jiffukaw fuq l-appoġġ għar-reżiljenza tas-suq tax-xogħol, l-impjiegi, l-SMEs u l-familji bi dħul baxx u fuq l-istabbiliment ta' pedamenti validi għall-futur għat-tranżizzjonijiet ekoloġiċi u diġitali u rkupru soċjoekonomiku sostenibbli. Biex tingħata l-assistenza massima possibbli lill-Istati Membri, il-kundizzjonijiet ta' implimentazzjoni għal dawn ir-riżorsi addizzjonali huma ġenerużi u flessibbli ħafna. Fost l-oħrajn, l-ebda kofinanzjament nazzjonali ma huwa meħtieġ għal dan il-finanzjament, li jfisser li l-UE tista' tipprovdi appoġġ ta' 100 % jekk l-Istati Membri jkunu jixtiequ dan. In-nefqa tiġi ffinanzjata b'mod retroattiv permezz tar-REACT-EU mill-1 ta' Frar 2020 sal-31 ta' Diċembru 2023. Wara l-adozzjoni mill-Kummissjoni tad-Deċiżjoni l-ġdida dwar ir-Riżorsi Proprji li tippermetti lill-Kummissjoni tissellef flus fis-swieq finanzjarji, fit-28 ta' Ġunju REACT-EU għamlet l-ewwel pagament skont in-NextGenerationEU. Għal Aktar Informazzjoni Paġna ta' informazzjoni REACT-EU REACT-EU: Mistoqsijiet u Tweġibiet REACT-EU: Traċċar f'ħin reali tal-progress NextGenerationEU Inizjattiva ta' Investiment fir-Rispons għall-Coronavirus (CRII) u Inizjattiva ta' Investiment fir-Rispons għall-Coronavirus Plus (CRII+) Dashboard tal-Coronavirus Stħarriġ tal-Ewrobarometru Webstreaming għall-konferenza stampa għat-tnedija tad-Dsatax-il Ġimgħa Ewropea tar-Reġjuni u l-Ibliet 2021